b'\n_START_ARTICLE_\nVertaiskauppa\n_START_PARAGRAPH_\nVertaiskauppa (tai C2C, engl. consumer-to-consumer) on kuluttajien v\xc3\xa4lill\xc3\xa4 tapahtuvaa kaupank\xc3\xa4ynti\xc3\xa4, josta valtaosa tapahtuu verkkopalveluiden, kuluttajille suunnattujen ilmoittelulehtien sek\xc3\xa4 kirpputorien v\xc3\xa4lityksell\xc3\xa4._NEWLINE_Termi\xc3\xa4 vertaiskauppa on alettu k\xc3\xa4ytt\xc3\xa4\xc3\xa4 kattok\xc3\xa4sitteen\xc3\xa4 erilaisille palveluille ja kaupank\xc3\xa4ynnin tavoille, joille yhteist\xc3\xa4 on se, ettei kumpikaan osapuoli ole yritys tai muunlainen yhteis\xc3\xb6 vaan yksitt\xc3\xa4inen kuluttaja._NEWLINE_Perinteisen tavaroita koskevan vertaiskaupan lis\xc3\xa4ksi verkossa on kokeiltu my\xc3\xb6s palveluiden tarjoamista ja jopa majoitusta koskevia vertaiskauppakonsepteja.\n_START_SECTION_\nSuhde v\xc3\xa4hitt\xc3\xa4iskauppaan\n_START_PARAGRAPH_\nVertaiskauppa ei perinteisesti ole ollut verotuksen piiriss\xc3\xa4, johtuen sen verraten pienest\xc3\xa4 volyymista esimerkiksi v\xc3\xa4hitt\xc3\xa4iskauppaan suhteutettuna. Vertaiskauppatoimija Huuto.netin 2013 ilmoittamien kasvulukujen perusteella vertaiskauppa n\xc3\xa4ytt\xc3\xa4isi kuitenkin olevan lis\xc3\xa4\xc3\xa4ntym\xc3\xa4\xc3\xa4n p\xc3\xa4in. Suomen suurin vertaiskauppatoimija on Tori 2,4 miljoonalla kuukausittaisella eri k\xc3\xa4vij\xc3\xa4ll\xc3\xa4\xc3\xa4n.  Kasvun ennustamisen sijaan vertaiskaupan todellisen koon perusteellinen arviointi kuitenkin vaatisi useiden eri kauppa-alustojen lukujen sis\xc3\xa4llytt\xc3\xa4mist\xc3\xa4 laskelmiin._NEWLINE_Joillakin talousalueilla vertaiskaupan osuus saattaa olla hyvinkin merkitt\xc3\xa4v\xc3\xa4. Esimerkiksi Kiinassa arvioitiin vuonna 2011, ett\xc3\xa4 kuluttajien v\xc3\xa4linen kaupank\xc3\xa4ynti muodosti noin 80\xc2\xa0% kaikesta verkossa tapahtuvasta kaupank\xc3\xa4ynnist\xc3\xa4.\n_START_SECTION_\nTuotteet\n_START_PARAGRAPH_\nVertaiskaupassa vaihdetaan eniten sellaisia tuotteita, joita kuluttajat k\xc3\xa4ytt\xc3\xa4v\xc3\xa4t itse vain jonkin aikaa, mutta joiden k\xc3\xa4ytt\xc3\xb6hy\xc3\xb6ty ei ole huomattavasti laskenut ostajan n\xc3\xa4k\xc3\xb6kulmasta. T\xc3\xa4llaisia tuotekategorioita ovat muun muassa lastenvaatteet sek\xc3\xa4 autot. Lis\xc3\xa4ksi vertaiskaupassa k\xc3\xa4yd\xc3\xa4\xc3\xa4n paljon kauppaa ker\xc3\xa4ilyesineill\xc3\xa4. _NEWLINE_Sanoma News on maaliskuussa 2013 rekister\xc3\xb6inyt k\xc3\xa4ytt\xc3\xb6\xc3\xb6ns\xc3\xa4 verkko-osoitteet vertaiskauppa.fi ja vertaisverkkokauppa.fi. Sanoma News omistaa my\xc3\xb6s Huuto.netin.'